**Pedro** bola legendárna bublinová žuvačka s ovocnou príchuťou, vyrábaná za čias socializmu v ČSSR. Žuvačka Pedro sa začala vyrábať v roku 1968 v stredočeskom závode Velim v rovnomennej obci.

Žuvačka Pedro
-------------

Žuvačka Pedro bola zložená zo žuvacej gumy ružovej farby v tvare tenkého kvádra s typickým drážkovaním. Žuvacia guma bola zabalená do jednoduchého obalu, (pôvodne pozostávajúceho z dvoch častí), a to z vnútorného, staniolom potiahnutého papieru a vrchného papieru, na ktorom bol ako ústredný motív vyobrazený chlapec s typickým sombrérom s nápisom „Pedro". Vedľa chlapca sa nachádzal nápis *Bubble gum* („bublinová guma") a v krúžku 1 Kčs – cena žuvačky. Pod nápisom Pedro, bol ešte nápis Velim, označujúci výrobcu. Pozadie papieru, (neskôr vyrábaného z voskovaného papieru) malo červenú farbu. 

Najväčšej obľube sa žuvačka tešila v 70. a 80. rokoch. V roku 1980 tvorila produkciu Velimu viac ako 800 ton žuvačiek Pedro.
Takmer celá produkcia končila na domácom trhu. V 90. rokoch boli do žuvačiek pridávané humorné samolepky s obrázkami chlapca Pedra alebo niektorého z jeho kamarátov. Postupne tak boli vydané dve série po dvanástich obrázkoch.

Výroba po roku 1989
-------------------

Výroba pokračuje aj po roku 1989 až do doby, kedy sa firma dostáva do privatizácie.

### rok 1992

V roku 1992 je spoločnosť privatizovaná firmou Nestlé. 

### rok 1994

Spoločnosť Nestlé, ktorá sa zameriava prevažne na výrobu čokoládových výrobkov a výrobou žuvačiek sa nezaoberá, výrobu žuvačiek Pedro v roku 1994 zastavuje. 

Žuvačka Pedrino od firmy IN Trading vyrábaná v Číne
Značku Pedro neskôr kupuje firma **Candy Plus**, ktorá v roku 2011 obnovila výrobu.

### rok 2006

V roku 2006 si spoločnosť **IN Trading** registruje názov „*Pedrino*", aj s pôvodným grafickým vyobrazením žuvačky Pedro, ktorú spoločnosť Candy Plus registrovanú nemala.

### rok 2008

V roku 2008 sa objavuje na trhu žuvačka Pedrino. Pedrino je vyrábané firmou IN Trading v Číne,
je o niečo užšie a dlhšie, má rovnaké drážkovanie ako malo Pedro a predáva sa spolu s obrázkom vo vnútri. Chuť Pedrina ale nie je taká, ako tomu bolo pri origináli.

### rok 2011

Koncom roka 2011, po tom ako český „Úřad průmyslového vlastnictví" vymazáva názov Pedrino aj s jeho grafickou podobou, spoločnosť Candy Plus začína s výrobou žuvačky Pedro, s mierne pozmeneným vzhľadom, a registrovanými ochrannými prvkami. Žuvačka Pedro sa tentokrát vyrába v Maroku.

Výrobca žuvačky Pedrino mení jej názov na Kengino.

Referencie
----------

1. ↑   *Pedro alebo Pedrino? Slávna žuvačka sa vrátila* [online]. pravda.sk, 2009-10-06, [cit. 2014-02-07]. Dostupné online.
2. ↑   *Slávne žuvačky Pedro dostanú od Čechov do rúk Fíni* [online]. pravda.sk, 2012-11-15, [cit. 2014-02-07]. Dostupné online.
3. ↑   *Pedro alebo Pedrino? Slávna žuvačka sa vrátila* [online]. pravda.sk, 6. október 2009. Dostupné online.
4. ↑   *To snáď nie! Socialistická žuvačka Pedro sa vracia s novým menom Pedrino* [online]. tvnoviny.sk, 18. august 2008. Dostupné online. Archivované 2010-09-10 z originálu.
5. 1 2  ŠPAČKOVÁ, Iva. *Žvýkačka Pedro je zpět. Rival Pedrino se mění na Kengino* [online]. iDNES.cz, 18. november 2011. Dostupné online.

Externé odkazy
--------------

* candyplus.cz oficiálna webstránka výrobcu žuvačky Pedro

Zdroje
------

* Žvýkačka v Čechách Archivované 2007-12-21 na Wayback Machine
* Pedro alebo Pedrino? Slávna žuvačka sa vrátila
* Žvýkačka Pedro je zpět. Rival Pedrino se mění na Kengino